Vier vas ná goudklont-onderhandeling by Carnival-sentrumDie goudklonte waarop daar beslag gelê is. Foto: Verskaf. Vier mans is vandeesweek by die Carnival-winkelsentrum in Brakpan vasgetrek tydens ’n ruiltransaksie met goudklonte. Wilfred Kgasago, woordvoerder van die Ekurhuleni-metropolisie (EMPD), het gesê die EMPD se eenheid vir gemeenskapskakeling, die Ekurhuleni-Oos-polisiëringsgebied se eenheid vir misdaadvoorkoming en die Gautengse eenheid vir misdaadintelligensie het ŉ leidraad ontvang van ŉ transaksie wat in die parkeerterrein van die Carnival-winkelsentrum sou plaasvind. Dié transaksie sou glo goudklonte insluit. “Aangesien die wetstoepassers ’n beskrywing gehad het van die mense en voertuie vermoedelik betrokke by die voorval, kon die beamptes daarin slaag om vier verdagtes vas te trek en beslag te lê op goudklonte met ’n geraamde waarde van R300 000,” het Kgasago gesê. Volgens Kgasago het die beamptes gesien hoe twee mans iets in ’n sak vir twee ander mans, glo die kopers, gewys het. Die beamptes het hulle genader en die goudklonte in hul besit gevind. Volgens Kgasago is daar ook onverwerkte goudgrond in een van die vermeende verkopers se kattebak aangetref. Die twee verdagtes in wie se besit die goudklonte gevind is, ŉ burger van Uganda (47) en een van Zimbabwe (39), asook die twee plaaslike mans, onderskeidelik 34 en 45 jaar oud, is na die Brakpan-polisiestasie geneem op ’n aanklag van die onwettige besit van ’n waardevolle metaal. Hulle sal binnekort in die Brakpan-landdroshof verskyn.